YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (kolmas jaosto)
31 päivänä tammikuuta 2007
Asia T-236/05
Willem Aldershoff
vastaan
Euroopan yhteisöjen komissio
Urakehitystä koskeva kertomus – Vuotta 2003 koskeva arviointikierros – Ilmeinen arviointivirhe – Puutteelliset perustelut – Oikeus tulla kuulluksi
Aihe: Kanne, jossa vaaditaan kantajasta vuoden 2003 arviointikierroksen yhteydessä laaditun urakehitystä koskevan kertomuksen kumoamista.
Ratkaisu: Kantaja Willem Aldershoffista vuoden 2003 arviointikierroksen yhteydessä laadittu urakehitystä koskeva kertomus kumotaan.
Komissio velvoitetaan vastaamaan omista oikeudenkäyntikuluistaan ja korvaamaan kantajan oikeudenkäyntikulut.
Tiivistelmä
1.      Henkilöstö – Arviointi – Urakehitystä koskeva kertomus – Perusteluvelvollisuus
(Henkilöstösääntöjen 43 artikla)
2.      Henkilöstö – Arviointi – Urakehitystä koskeva kertomus
(Henkilöstösääntöjen 43 artikla)
1.      Kun komission käyttöön ottaman arviointijärjestelmän yhteydessä arvioinnista vastaava pariteettikomitea toteaa erityisiä seikkoja,
jotka ovat omiaan asettamaan kyseenalaiseksi sen, onko arvioijan tai arvioinnin tarkastajan alkuperäinen arviointi pätevä
tai perusteltu, muutoksenhausta vastaavan arvioijan on annettava perusteltu lausunto eli lausunto, joka sisältää seikkoja,
jotka ovat omiaan vastaamaan riittävällä tavalla näihin erityisiin seikkoihin, eikä muutoksenhausta vastaava arvioija voi
vapautua tästä velvollisuudesta tekemällä pelkän implisiittisen viittauksen urakehitystä koskevan kertomuksen alkuperäisiin
perusteluihin. Tällaisesta mahdollisuudesta olisi seurauksena, että koko arvioinnista vastaavan pariteettikomitean edessä
käytävä menettely jäisi vaille tarkoitusta.
(ks. 59 ja 61 kohta)
2.      Kun otetaan huomioon se seikka, että arvioijilla on laaja harkintavalta niiden henkilöiden työstä tehtyjen arviointien osalta,
joiden arvioiminen on annettu niiden tehtäväksi, virkamiehelle, joka vaatii urakehitystä koskevan kertomuksensa kumoamista,
kuuluu ilmeisen arviointivirheen osoittaminen.
Tällainen virhe on tapahtunut yksikönpäällikön tuottavuuden arvioinnissa, joka on tehty sellaisiin tavoitteisiin nähden, jotka
on asetettu siten, että lähtökohtana on ollut työntekijöiden määrän kasvu, jota loppujen lopuksi ei tapahtunut, koska näitä
tavoitteita ei korjattu sen jälkeen, kun kävi ilmi, että palvelukseen ottoja, joista oli ilmoitettu, ei tultaisi tekemään.
(ks. 83, 90 ja 92 kohta)
Viittaukset: asia T‑43/04, Fardoom ja Reinard v. komissio, 25.10.2005 (Kok. H. 2005, s. I‑A‑329 ja II‑1465, 79 kohta).